钦定古今图书集成/明伦汇编/氏族典/第043卷 > 《廖用贤尚友录》 > 师颃
## 钦定古今图书集成/明伦汇编/氏族典/第043卷 > 《廖用贤尚友录》 > 师颃

按《宋史师颃传》，“颃字霄远，大名内黄人。少笃学，与兄
颂齐名。建隆二年，举进士，释褐耀州军事推官，以疾
解。开宝中，复为解州推官。太平兴国初，召还，迁大理
寺丞、陕西河北转运判官，就改著作佐郎。秩满，迁监
察御史，通判永兴军府。坐秦王廷美假公帑缗钱，左
授乾州团练副使，寻复旧官。六年，改殿中侍御史，通
判邠州，徙知简州，转起居舍人。以公累去官，复为殿
中侍御史，知资、眉二州，所至以简静为治。代还，迁侍
御史、知安州，移朗州，超拜工部郎中，命知陕州，改刑
部郎中。未几召还，命以本官知制诰兼史馆修撰。咸
平二年知贡举，明年，召入翰林为学士。五年复典贡
举，又知审官院，通进银台封駮司。俄”卒，诏遣官护葬，
给其子仲回秘书丞，奉终丧。颃旷达夷雅，缙绅多慕
其操尚焉。